高氏釣魚臺
作者：釋德洪
朝代：宋

paragraphs: 當時呂望要周室，渭水垂綸恣遺佚。
後來嚴陵傲漢家，七里灘頭釣月華。
二賢一旦辭隱淪，當年平步升青雲。
至今蹤跡耀經史，千載何人能繼此。
宜陽高人真賢族，構亭仍以釣魚目。
時人盡詠釣魚詩，獨我來歌釣魚曲。
君不見吳山青，湘水綠，唯愛夏絃春誦聲相續。
以軻雄百氏爲絲綸，以周孔六經爲餌屬。
遇時伸，不時縮。
人言君釣魚，我言君釣禄。
盛代兒孫滿場屋，前春舉手得鯨鼇，猶恐主人心不足。